KOMMISSIONENS UDTALELSE i henhold til EF-traktatens artikel 251stk. 2, tredje afsnit, litra c), om Europa-Parlamentets ændringer til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om ændring af direktiv 98/70/EF om kvaliteten af benzin og dieselolie ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0107 (COD)

KOMMISSIONENS UDTALELSE i henhold til EF-traktatens artikel 251stk. 2, tredje afsnit, litra c), om Europa-Parlamentet s ændringer til Rådets fælles holdning vedrørende forslaget til

EUROPA-PARLAMENTETS OG RÅDETS DIREKTIV om ændring af direktiv 98/70/EF om kvaliteten af benzin og dieselolie

1. Baggrunden

Forslaget til Europa-Parlamentets og Rådets direktiv om ændring af direktiv 98/70/EF om kvaliteten af benzin og dieselolie (KOM (2001) 241 endelig 2001/0107 COD) blev vedtaget af Kommissionen den 11. maj 2001 og offentliggjort i De Europæiske Fællesskabers Tidende C 213E af 31. juli 2001.

Det Økonomiske og Social Udvalg afgav udtalelse den 18. oktober 2001.

Regionsudvalget har ikke afgivet udtalelse.

Europa-Parlamentet afgav udtalelse (førstebehandling) den 29. november 2001.

Rådet nåede til politisk enighed den 13. december 2001 og vedtog formelt sin fælles holdning den 15. april 2002.

Europa-Parlamentet afgav udtalelse (andenbehandling) den 26. september 2002.

I nærværende udtalelse gør Kommissionen, i henhold til EF-traktatens artikel 251, stk. 2, litra c), rede for sin holdning til Europa-Parlamentets ændringer .

2. Formålet med Kommissionens forslag

Ifølge forslaget skal medlemsstaterne sikre, at benzin og dieselolie med et svovlindhold på højst 10 mg/kg (ppm) senest fra den 1. januar 2005 markedsføres på deres område, baseret på en afbalanceret geografisk fordeling. Ifølge forslaget skal al benzin og dieselolie, der markedsføres i Fællesskabet efter den 1. januar 2011, have et svovlindhold på højst 10 mg/kg, idet fristen for dieselolie skal tages op til revision senest den 31. december 2006. I sin fælles holdning fremrykkede Rådet fristen for benzin og dieselolie til den 1. januar 2009 og fristen for revision af fristen for dieselolie til den 31. december 2005.

3. Kommissionens Udtalelse om Parlamentets ændringsforslag

3.1. Resumé af Kommissionens holdning

Europa-Parlamentet vedtog 7 af de 13 ændringer, der blev forelagt på dets plenarmøde den 26. september 2002. 2 af ændringerne kan Kommissionen acceptere i deres helhed (ændring 4 og 7), og 1 i princippet (ændring 12). De resterende 4 ændringer (1, 3, 10, 13) kan ikke accepteres.

3.2. Parlamentets ændringer ved andenbehandlingen

3.2.1. Ændringer, som Kommissionen har accepteret

Kommissionen kan acceptere ændring 4 og 7, som går ud på, at Kommissionen, efter udvalgsproceduren, skal fastætte kriterier for, hvad der menes med, at der i indførelsesperioden skal være 'adgang baseret på afbalanceret geografisk fordeling' til henholdsvis benzin og dieselolie med højst 10 mg/kg svovl.

3.2.2. Ændringer, som Kommissionen har accepteret i princippet

Kommissionen kan i princippet acceptere ændring 12, der vedrører behovet for, at der i den kommende revision af direktivet tages hensyn til konsekvenserne af muligheden for blanding med biobrændstoffer og virkningerne heraf for benzins flygtighed. I denne sammenhæng og i lyset af revisionen kan Kommissionen anmode om, at de berørte CEN-standarder for benzin og dieselolie om nødvendigt ændres. Kommissionen kan imidlertid ikke selv ændre disse standarder.

3.2.3. Ændringer. som Kommissionen ikke har accepteret

Baggrunden for ændring 3, 10 og 13 er, at svovlindholdet i dieselolie, der anvendes i forbrændingsmotorer til mobile ikke-vejgående maskiner (traktorer, gravemaskiner osv.), efter Parlamentets mening bør sidestilles med svovlindholdet i brændstoffer til vejgående køretøjer. I ændring 10 hedder det, at dieselolie, der anvendes til ikke-vejgående maskiner, bør underkastes kravet om et svovlindhold på højst 350 mg/kg fra den 1. januar 2005, og at svovlindholdet fra den 1. januar 2009 bør være det samme som krævet for dieselolie til vejgående køretøjer.

Kommissionen kan ikke acceptere dette standpunkt, da arbejdet med det næste stadium i emissionsstandarderne for forbrændingsmotorer til ikke-vejgående maskiner endnu ikke er afsluttet, og da den brændstofkvalitet, der kræves til disse standarder, endnu ikke er fastsat. Så længe tidsplanen for indførelse på markedet af de nye emissionsstandarder ikke er fastlagt, vil det være for tidligt at stille krav om anvendelse af brændstoffer med et lavere svovlindhold i denne sektor. Kommissionen kan derfor ikke acceptere ændring 3, 10 og 13.

Ændring 1 går ud på, at der føjes en sætning til betragtning 8, hvori det hedder, at indførelse af fiskale foranstaltninger til fordel for såvel renere konventionelle brændstoffer som alternative brændstoffer bør støttes. Efter Kommissionens opfattelse vil en sådan tilføjelse ikke være på sin plads i dette direktiv, da direktivets dispositive del ikke indeholder bestemmelser om fiskale foranstaltninger. Kommissionen kan derfor ikke acceptere denne ændring.

4. Konklusion

I henhold til EF-traktatens artikel 250, stk. 2, ændrer Kommissionen sit forslag som anført ovenfor.